JMART ปิดเช้าบวก 3% โบรกฯคาดกำไรปี 64 โต 60% แตะ 1.28 พันลบ. ชูเป้า 60 บ.
JMART ปิดเช้าบวก 3% โบรกฯชี้ผลงาน Q4/64 เด่น หนุนกำไรทั้งปีโต 60% แตะ 1.28 พันลบ. แนะนำราคาเป้าหมาย 60 บาท
21 ม.ค. 2565

ผู้สื่อข่าวรายงานว่าวันนี้ (21 ม.ค. 2565) ราคาหุ้น บริษัท เจ มาร์ท จำกัด (มหาชน) หรือ JMART ปิดภาคเช้า อยู่ที่ระดับ 56.50 บาท เพิ่มขึ้น 1.75 บาท หรือ 3.20% โดยทำจุดสูงสุดที่ 56.75 บาท และทำจุดต่ำสุดที่ 54.50 บาท ด้วยมูลค่าการซื้อขาย 489.96 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (5 ม.ค. 2565) ว่า โดยรวมคาดกำไรปี 2564 เพิ่มขึ้น 60% ที่ 1,278 ล้านบาท ส่วนกำไรปี 2565 คาดกลบผลของ Dilution effect ได้ ประเมินกำไรเพิ่มขึ้น 54% ที่ 1,964 ล้านบาท (EPS เพิ่มขึ้น 14%) โดยในระยะสั้นไตรมาส 4/2564 คาดเติบโตทั้งจากงวดเดียวกันของปีก่อนและจากไตรมาสก่อน ซึ่งทำจุดสูงสุดจาก (1)  JMT/SINGER ลุ้นผลประกอบการเติบโตทำจุดสูงสุดต่อเนื่อง (2) Jaymart Mobile เข้าสู่ High season ของยอดขายมือถือ (3) Jas Asset เริ่มรับรู้รายได้จาก Jas Village คู้บอน แนะนำราคาเป้าหมาย 60 บาท